**ΕΠΕΞΕΡΓΑΣΙΑ ΚΕΙΜΕΝΟΥ**

**Χρήση του πληκτρολογίου κατά την επεξεργασία κειμένου**

* **Αλλαγή γλώσσας** : Κρατάμε πατημένο το πλήκτρο Alt και πατάμε μια φορά το Shift
* **Πλήκτρα λειτουργιών** (Function keys) **F1** : καλείται η βοήθεια που επεξηγεί τις διάφορες λειτουργίες του προγράμματος. Τα υπόλοιπα πλήκτρα εκτελούν επίσης κάποιες λειτουργίες αλλά δεν είναι σκόπιμο να παρουσιαστούν αναλυτικά σε αυτή τη φάση.
* **Πλήκτρο Caps lock**: Κλειδώνει το πληκτρολόγιο στα κεφαλαία, υπάρχει φωτεινή ένδειξη λειτουργίας. του στο άνω δεξί μέρος του πληκτρολογίου.
* **Πλήκτρο Shift** Λειτουργεί όσο το κρατάμε πατημένο. Αυτό το πλήκτρο είτε μας επιτρέπει να γράφουμε κεφαλαία όση ώρα το πατάμε, είτε ενεργοποιεί το άνω σύμβολο στα πλήκτρα που έχουν δύο σύμβολα, π.χ. Shift + 1 βγάζει θαυμαστικό!
* **Πλήκτρο Ctrl** (Control) Λειτουργεί σε συνδυασμό με άλλα πλήκτρα
* **Πλήκτρο Alt** (Alternate) Λειτουργεί σε συνδυασμό με άλλα πλήκτρα
* **Πλήκτρο Home**: Μεταφέρει το δείκτη κειμένου στην αρχή της γραμμής που βρισκόμαστε
* **Πλήκτρο End**: Μεταφέρει το δείκτη κειμένου στο τέλος της γραμμής που βρισκόμαστε
* **Πλήκτρο Page up**: Μεταφέρει το δείκτη κειμένου στην προηγούμενη οθόνη αν το κείμενο δεν χωράει σε μια οθόνη
* **Πλήκτρο Page down**: Μεταφέρει το δείκτη κειμένου στην επόμενη οθόνη αν το κείμενο δεν χωράει σε μια οθόνη
* **Πλήκτρο Delete**: διαγράφει τον χαρακτήρα που βρίσκεται ακριβώς δεξιά από το δείκτη κειμένου
* **Πλήκτρο Insert**: ενεργοποιεί / απενεργοποιεί την εισαγωγή χαρακτήρων σε κείμενο που έχουμε ήδη γράψει
* **Πλήκτρο Backspace** : διαγράφει τον χαρακτήρα που βρίσκεται ακριβώς αριστερά από το δείκτη κειμένου
* **Πλήκτρο Enter**: Αλλαγή παραγράφου, εισαγωγή κενής γραμμής
* **Πλήκτρο Διαστήματος** (Spacebar): εισαγωγή κενών ανάμεσα σε λέξεις

**Βασικές αρχές για τη δημιουργία σωστών και ευανάγνωστων κειμένων**

* Μεταξύ των λέξεων αφήνουμε μόνο **ένα κενό**
* Αφήνουμε ένα κενό ***μετά*** από τα σημεία στίξης: κόμμα, τελεία, θαυμαστικό κλπ. Προσοχή: δεν αφήνουμε κενό πριν από τα σημεία στίξης!!!
* Όταν γράφουμε **Ελληνικά** : Για να βάλουμε ***τόνο*** σε κάποιο φωνήεν πατάμε το πλήκτρο που βρίσκεται *αμέσως δεξιά από το Λ* και μετά πατάμε το φωνήεν που θέλουμε να τονίσουμε. Για ***διαλυτικά*** κρατάμε πατημένο το Shift και κάνουμε το ίδιο ακριβώς που κάναμε για τον τόνο. Για ***τόνο και διαλυτικά μαζί*** (π.χ. ταΐζω) κρατάμε πατημένο ***δεξί*** πλήκτρο Alt πριν αρχίσουμε την ίδια διαδικασία.
* Από τη ***γραμμή εργαλείων μορφοποίησης*** τα πιο συχνά χρησιμοποιούμενα *πλήκτρα οθόνης* είναι : **B** για **έντονα (Bold)** γράμματα, ***I*** για *πλάγια (Italics)* γράμματα, ***U*** για υπογραμμισμένο (underlined) κείμενο, καθώς και τα πλήκτρα αλλαγής *είδους και μεγέθους γραμματοσειράς* και *στοίχισης κειμένου.* Προσοχή εδώ στην σωστή επιλογή γραμματοσειράς, **δεν υποστηρίζουν όλες οι γραμματοσειρές Ελληνικά!!**

**Μενού Επεξεργασία (Edit) – Μερικές επιλογές**

**Copy – Αντιγραφή (με μενού και πληκτρολόγιο)**

1.      Επιλέγουμε (μαυρίζουμε) την περιοχή που θέλουμε να αντιγράψουμε

2.      Από το μενού Edit (Επεξεργασία) διαλέγουμε το ***copy*** (αντιγραφή), ώστε να γίνει η αντιγραφή στη μνήμη RAM του υπολογιστή. **( Πληκτρολόγιο: Ctrl + C** )

3.      Οδηγούμε το σημείο εισαγωγής κειμένου στο επιθυμητό σημείο.

4.      Από το μενού Edit (Επεξεργασία) διαλέγουμε το Paste (Επικόλληση). ( **Πληκτρολόγιο: Ctrl + V** )

**Move – Μετακίνηση (με μενού και πληκτρολόγιο)**

1.      Επιλέγουμε (μαυρίζουμε) την περιοχή που θέλουμε να μετακινήσουμε.

2.      Από το μενού Edit (Επεξεργασία) διαλέγουμε το ***cut*** (αποκοπή), ώστε να γίνει η αντιγραφή στη μνήμη RAM του υπολογιστή (και να «εξαφανιστεί» το επιλεγμένο κείμενο) . ( **Πληκτρολόγιο: Ctrl + X** )

3.      Οδηγούμε το σημείο εισαγωγής κειμένου στο επιθυμητό σημείο.

4.      Από το μενού Edit (Επεξεργασία) διαλέγουμε το Paste (Επικόλληση). ( **Πληκτρολόγιο: Ctrl + V** )

**Μενού Αρχείο (File) – Μερικές επιλογές**

**Το Save as… (Αποθήκευση ως…)** χρησιμοποιείται στις παρακάτω περιπτώσεις**:**

1. Όταν δημιουργούμε ένα αρχείο (πχ κείμενο). Σε αυτή την περίπτωση πρέπει εκτός από το *όνομα* να καθορίσουμε και τη *θέση* του αρχείου σε ποιο μέρος του Σκληρού Δίσκου, της δισκέτας κλπ θέλουμε να αποθηκευτεί.
2. Όταν ένα ήδη υπάρχον αρχείο θέλουμε να το αποθηκεύσουμε με άλλο *όνομα*, ας πούμε αφού κάναμε κάποιες αλλαγές· τότε κρατάμε και την παλιά «έκδοση» του αρχείου και δημιουργούμε μια καινούρια.
3. Όταν θέλουμε να αποθηκεύσουμε ένα αρχείο *σε άλλη μονάδα περιφερειακής μνήμης* ή σε άλλο *φάκελο*, με το ίδιο ή και με άλλο *όνομα*. Και σε αυτήν την περίπτωση η παλιά «έκδοση» του αρχείου παραμένει αναλλοίωτη.

Το **Save (Αποθήκευση)** χρησιμοποιείται όταν θέλουμε να αποθηκευτούν οι όποιες αλλαγές έχουμε κάνει σε ένα ήδη «βαφτισμένο» αρχείο (πχ κείμενο) .

**Άνοιγμα (Open)** ενός αρχείου ονομάζουμε την επιλογή η οποία μας επιτρέπει να φορτωθεί στη μνήμη, άρα και να εμφανιστεί και στην οθόνη ένα αρχείο που έχουμε αποθηκευμένο σε κάποια περιφερειακή μονάδα μνήμης

**Προεπισκόπηση εκτύπωσης (Print preview)** : επιλογή που μας επιτρέπει να έχουμε την ακριβή παρουσίαση στην οθόνη των σελίδων που θέλουμε να εκτυπώσουμε. Πλεονεκτήματα: Περιορισμός στην κατανάλωση χαρτιού και μπορούμε να δούμε πως θα είναι η εργασία μας εκτυπωμένη ακόμα κι αν δεν έχουμε εκτυπωτή.

**Εκτύπωση (Print)**: Με αυτή την επιλογή παίρνουμε την εργασία μας στο χαρτί. Μπορούμε να ρυθμίσουμε διάφορες παραμέτρους όπως τον προσανατολισμό και το μέγεθος της σελίδας, τον αριθμό των αντιτύπων, την ποιότητα εκτύπωσης (dpi) κλπ. Οι διαθέσιμες επιλογές εξαρτώνται και από τον τύπο του εκτυπωτή που διαθέτουμε.

**Διαμόρφωση σελίδας (Page setup):** Πολύ χρήσιμη επιλογή που μας επιτρέπει να ρυθμίσουμε τα περιθώρια εκτύπωσης, τον προσανατολισμό της σελίδας κλπ

 Τέλος σε ένα κείμενο ή μια άλλη εργασία μπορούμε να εισάγουμε και άλλα «αντικείμενα» όπως γραφικές παραστάσεις, σχέδια ή φωτογραφίες. Αν από το μενού **Εισαγωγή (Insert)** επιλέξουμε **Σχέδιο-εικόνα (Drawing - picture-clipart)**, τότε μπορούμε να εισάγουμε είτε ένα έτοιμο σχέδιο σε μια εργασία μας ή να δημιουργήσουμε ένα μόνοι μας!